Broj: 711-I-363-M-38/23-02-23

Zagreb, 14. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Gordane Žmak, direktorice trgovačkog društva Tržnica d.o.o. tržnica na malo (u daljnjem tekstu: Tržnica d.o.o.)**, za davanjem mišljenja Povjerenstva,na 204. sjednici održanoj dana 14. veljače 2023. daje sljedeće

**MIŠLJENJE**

1. **Obveznica Gordana Žmak je kao direktorica trgovačkog društva Tržnica d.o.o., kojemu je jedini osnivač Grad Pula, dužna pridržavati se odredbi ZSSI-a te je u obvezi podnošenja imovinskih kartica Povjerenstvu sukladno rokovima propisanima navedenim Zakonom.**
2. **Obveznica Gordana Žmak, direktorica trgovačkog društva Tržnica d.o.o., u situaciji kada bi se u obnašanju navedene dužnosti našla odlučivati o ostvarivanju materijalnih i drugih prava iz radnog odnosa ili kontroliranja svog rada kao voditelja financijsko-računovodstvene službe, nalazila bi se u potencijalnom sukobu interesa kojim je dužna pravilno upravljati.**
3. **Temeljem članka 9. ZSSI-a, ako se nađe u situaciji iz točke II. ove izreke, obveznica Gordana Žmak bi bila dužna izuzeti se od odlučivanja i za to ovlastiti drugu osobu kojoj će deklarirati spomenute okolnosti ili zatražiti od Skupštine trgovačkog društva da odredi takvu osobu jer bi suprotno postupanje moglo predstavljati povredu navedene zakonske odredbe.**

Obrazloženje

Zahtjev za davanjem mišljenjem Povjerenstva podnijela je Gordana Žmak, direktorica trgovačkog društva Tržnica d.o.o. U Povjerenstvu zahtjev je zaprimljen 6. veljače 2023. pod poslovnim brojem 711-U-2673-M-38/23-01-2 povodom kojeg se vodi predmet broj M-38/23.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a. Uvidom u sudski registar Trgovačkog suda u Pazinu utvrđeno je da je Grad Pula jedini osnivač trgovačkog društva Tržnica d.o.o. te da je Gordana Žmak direktorica navedenog društva imenovana Odlukom od 23. rujna 2022. s početkom mandata 31. listopada 2022. na vrijeme od 4 godine slijedom čega je ista u obvezi postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Obveznica u zahtjevu postavlja upit je li obveznik podnošenja imovinske kartice i u kojem roku s obzirom na to da je 31. listopada 2022. potpisan ugovor kojim je postala direktorica trgovačkog društva Tržnica d.o.o. u 100%-tnom vlasništvu Grada Pule uz istovremeno obavljanje poslova tekućeg radnog mjesta voditelja financijsko-računovodstvene službe te je ugovor važeći do predviđenih statutarnih promjena odnosno pripajanja drugom društvu s 1. travnja 2023.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Prema stavku 2. istoga članka propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, a stavkom 3. je propisano da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu. Nadalje, stavkom 4. istoga članka je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, a stavkom 6. je propisano da su obveznici, u roku od 15 dana od dana proteka 12 mjeseci od prestanka obnašanja dužnosti, obvezni podnijeti Povjerenstvu imovinsku karticu.

Nastavno na sve navedeno, Povjerenstvo ukazuje obveznici da je povodom obnašanja dužnosti direktorice trgovačkog društva, kojemu je jedini osnivač jedinica lokalne samouprave, temeljem članka 3. stavka 1. točke 40. ZSSI-a obveznik u smislu navedenog Zakona, slijedom čega je u obvezi podnositi Povjerenstvu imovinske kartice na način i u rokovima propisanima istim Zakonom i to:

* u roku od 30 dana od dana stupanja na dužnost te u roku od 30 dana po prestanku obnašanja dužnosti;
* ako je ponovno izabrana ili imenovana na istu dužnost u roku od 30 dana od dana stupanja na istu dužnost;
* jednom godišnje do 31. siječnja tekuće godine za prethodnu godinu sa stanjem na zadnji dan prethodne godine;
* u roku od 15 dana od dana proteka 12 mjeseci od prestanka obnašanja dužnosti.

Nadalje, a vezano uz istodobno obavljanje poslova voditelja financijsko-računovodstvene službe, Povjerenstvo ukazuje obveznici da se u toj situaciji ista nalazi u situaciji potencijalnog sukoba interesa u smislu članka 2. ZSSI-a ako bi povodom obnašanja dužnosti direktora trgovačkog društva Tržnica d.o.o. odlučivala o ostvarivanju svojih materijalnih ili drugih prava iz radnog odnosa kao voditelja financijsko-računovodstvene službe. Opisanom situacijom potencijalnog sukoba interesa potrebno je stoga pravilno upravljati kako bi se spriječio stvarni (realizirani) sukob interesa te time zaštitio javni interes, budući da obveznica ne može biti objektivna i nepristrana kada bi odlučivala o svojim pravima i interesima jer bi tada njeni privatni interesi utjecali na odluke koje donosi.

Obveznica bi stoga bila dužna, sukladno članku 9. ZSSI-a, u opisanoj situaciji izuzeti se od postupanja u svim radnjama i donošenju odluka koje se odnose na ostvarivanje svojih materijalnih i drugih prava iz radnog odnosa kao voditelja financijsko-računovodstvene službe, kao i kontroliranja svog rada, te za to ovlastiti drugu osobu kojoj će deklarirati navedene okolnosti kao razlog izuzimanja ili zatražiti od Skupštine trgovačkog društva da odredi takvu osobu, jer bi suprotno postupanje moglo predstavljati povredu navedene zakonske odredbe.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Gordana Žmak, putem e-mail adrese
2. Objava na internetskoj stranici Povjerenstva
3. Pismohrana